แรงเก็งกำไรหนุน SET ปิดเช้าพุ่ง 12 จุด มูลค่าซื้อขายหนาแน่น 4.62 หมื่นลบ.
แรงเก็งกำไรหนุน SET ปิดเช้าพุ่ง 12 จุด มูลค่าซื้อขายหนาแน่น 4.62 หมื่นลบ. โดยดัชนีช่วงเช้าปิดที่ระดับ 1,249.24 จุด เพิ่มขึ้น 12.46 จุด หรือ 1.01% มูลค่าการซื้อขาย 4.62 หมื่นล้านบาท
14 เม.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,249.24 จุด เพิ่มขึ้น 12.46 จุด หรือ 1.01% มูลค่าการซื้อขาย 4.62 หมื่นล้านบาท 
10 หุ้นดันดัชนีเช้านี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้ฟื้นตัวได้ในทิศทางเดียวกับตลาดต่างประเทศ โดยตลาดหุ้นในภูมิภาคเอเชีย และดาวโจนส์ฟิวเจอร์สต่างเคลื่อนไหวในแดนบวกกันทั่วหน้า จากบรรยากาศการแพร่ระบาดไวรัสโควิด-19 ที่ผ่อนคลายขึ้นจากจำนวนผู้ติดเชื้อใหม่ชะลอลงทั้งในสหรัฐฯ และในยุโรป อีกทั้งคาดหวังการผ่อนปรนให้ธุรกิจกลับมาเปิดดำเนินการได้ใหม่
อย่างไรก็ดี หุ้นหลายตัวมีการฟื้นตัวขึ้นได้ดีจากแรงเก็งกำไร ซึ่งก็ควรจะต้องตั้งจุด Stop loss ไว้ด้วย เนื่องจากนักวิเคราะห์ฯได้ต่างปรับลดประมาณการของบริษัทจดทะเบียนลงจากผลกระทบไวรัสโควิด อย่างเช่นหุ้นในกลุ่มท่องเที่ยวที่ฟื้นตัวแรง แม้จะผ่อนคลายการแพร่ระบาดไวรัสโควิด แต่ก็เชื่อว่ายังไม่เห็นการกลับมาดีขึ้นในเร็ว ๆ นี้ คงจะต้องใช้เวลา แม้ว่าหลายธุรกิจจะกลับมาเปิดดำเนินการ แต่ในส่วนการท่องเที่ยว คนคงยังไม่กล้าออกไปเที่ยวต้องใช้เวลาสักพัก
ทั้งนี้ มองว่าดัชนีฯแถว 1,250 จุด ขึ้นไป ตลาดอาจมีความผันผวน จากแรงขายทำกำไรระหว่างทางได้ พร้อมให้ติดตามการทยอยประกาศผลประกอบการของกลุ่มแบงก์งวดไตรมาส 1/63 ที่จะออกมาในช่วงปลายสัปดาห์นี้ ซึ่งคาดว่าจะออกมาไม่ดี
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯคงจะยังเคลื่อนไหวในแดนบวกได้ แต่ระหว่างทางอาจมีความผันผวน พร้อมให้แนวรับ 1,237 จุด ส่วนแนวต้าน 1,270-1,283 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM     มูลค่าการซื้อขาย  3,243.55 ล้านบาท  ปิดที่   21.90 บาท เพิ่มขึ้น  0.20 บาท
PTT     มูลค่าการซื้อขาย  2,085.52 ล้านบาท  ปิดที่   36.25 บาท เพิ่มขึ้น  0.50 บาท
CPALL   มูลค่าการซื้อขาย  2,026.56 ล้านบาท  ปิดที่   64.75 บาท เพิ่มขึ้น  0.50 บาท
MINT    มูลค่าการซื้อขาย  1,594.20 ล้านบาท  ปิดที่   22.30 บาท เพิ่มขึ้น  2.20 บาท
AOT     มูลค่าการซื้อขาย  1,514.19 ล้านบาท  ปิดที่   55.75 บาท ราคาไม่เปลี่ยนแปลง